Lige nu kan nordjyder og turister hente historiske mursten som en særlig souvenir ved Rubjerg Knude Fyr.

Hvis du godt kunne tænke dig at have et stykke unikt danmarkshistorie stående derhjemme, så har du nu muligheden. Et væld af gamle mursten fra fyrmesterboligen ved Rubjerg Knude Fyr, der blev bygget i 1899, er blæst fri af sandet rundt om fyret, og Hjørring Kommune opfordrer på sin facebookside "Fyret Flytter" de besøgende til at tage en af de historiske mursten med hjem. Rubjerg Knude Fyr er et historisk trækplaster og har cirka 250.000 besøgende om året. Det 23 meter høje fyr skal flyttes 80 meter væk fra kystlinjen for at sikre, at fyret ikke ryger i havet. Der bliver spærret af omkring fyret fra den 14. august. Fyret skal flyttes i uge 43, men den endelige dato for, hvornår fyret skal flyttes, er endnu ikke på plads.